Zoja Egerová

Z úst bulímie

Ukážka z elektronickej knihy

Z úst bulímie

Vydal: Editori, s. r. o.

Web: Editori.sk

Rok vydania: 2022

Autor textu: Zoja Egerová

Autor fotografií: Zoja Egerová

ISBN: 978-80-974430-1-6 

Básne v tejto zbierke získali 1.miesto v literárnej súťaži Literárne Šurany 2016

Žiadna časť tejto knihy nemôže byť kopírovaná, ani šírená v textovej, obrazovej, zvukovej alebo video podobe bez písomného súhlasu vydavateľa.

Vytvorenie elektronickej verzie Dibuk, s. r. o., 2024

Táto kniha je osobnou výpoveďou človeka s bulímiou. Poruchy príjmu potravy sú jedným z najsmrteľnejších mentálnych ochorení, napriek tomu ich často nevidno. Najmä bulímia býva úplne neviditeľná, nakoľko sa vôbec nemusí prejaviť dramatickou zmenou výzoru. Človek s ňou môže dlhú dobu zápasiť sám, v tichu a anonymite. Preto aj autorka tejto knihy, Zoja Egerová, zostáva anonymnou. Môže ňou byť ktokoľvek, možno aj niekto, koho poznáte. 

Svojou knihou, na vlastnom príbehu, by rada pomohla čitateľom pochopiť, čo človek s bulímiou prežíva, s čím zápasí, o čom nehovorí.

zomreli oči

tmou sa prehnali

klesli ti k nohám a tam teraz ležia

„Keď prechádzaš peklom, nezastavuj sa.“

Winston Churchill

Čo robiť

kresliť zajace a iné naivity

veslovať internetom a narážať o brehy

hľadať vlaky ktorými sa dá niekam vrátiť

čítať o boxe ktorý vonia ako nová koža

pozerať rozprávky alebo iné filmy v ktorých hrá láska

prepisovať recepty z jednej zbierky do druhej

túlať sa obchodmi ako ulicami

pátrať po knihách ktorých záhyby dávajú tušiť oheň

dvíhať činky ako keď sa ryby hádžu naspäť do mora

piecť muffiny zo zhnitých banánov a potom ich hádzať do smetí

piecť muffiny z mrazených čučoriedok a potom ich túžiť rozdávať

pozorovať vesmír na strope spálne za zvuku ľudských hlasov nad hlavou

zakladať denníky snov a domýšľať si zabudnuté detaily

naháňať prach alebo s ním poletovať podľa aktuálnej nálady

hýbať telo ktorýmkoľvek smerom

hýbať myseľ ktorýmkoľvek smerom

behať na mieste so zavretými očami

behať po svete a okolo opustených krížov

stáť na váhe a čakať

Koniec ukážky